Die Burger en Volksblad sê: Gesprek tussen VSA en Rusland van groot belang | Netwerk24
Die Burger en Volksblad sê: Gesprek tussen VSA en Rusland van groot belang
22 Junie 2021 05:05
Joe Biden, destyds visepresident, skud in 2011 hand met Wladimir Poetin, destydse Russiese premier, in Moskou. Foto: AP
Om die waarde van 'n spitsberaad soos dié van verlede week tussen press. Joe Biden van Amerika en Wladimir Poetin van Rusland so kort ná die tyd behoorlik te evalueer, is 'n aansienlike uitdaging.
In 1985 het niemand enige blywende gevolge van die eerste spitsberaad tussen die fel antikommunistiese oudpress. Ronald Reagan en Mikhail Gorba­tsjof, sy nuwe Moskouse ampsgenoot, verwag nie.
En tog, ondanks die feit dat dié beraad geen onmiddellike deurbrake opgelewer het nie, was dit die begin van 'n ontspanningsproses wat ses jaar later op die uiteenval van die Sowjetunie uitgeloop het.
Die verwagtinge van die vergadering tussen Biden­ en Poetin was vooraf so laag dat die blote feit dat dit nie op 'n breekspul uitgeloop het nie, al klaar as 'n sukses gesien kan word.
'n Mens kan nie duidelike vordering uitwys nie, behalwe dat elkeen sy streep in die sand getrek het en dat hulle nou albei weet hoe ver hulle kan gaan voordat die wiele begin afval.
Dit is al klaar betekenisvolle vordering.
Die groot voordeel wat Poetin uit die beraad getrek het, is dat Biden hom as gelyke, as leier van 'n groot moondheid, behandel het.
In die praktyk is dit natuurlik 'n feit dat Rusland vandag nie naastenby dieselfde status en krag as die ou Sowjetunie het nie en dat China hom loshande verbygesteek het.
Teen dié agtergrond was daar kritiek op Biden omdat hy by implikasie 'n status aan Poetin toegeken het wat laasgenoemde nie toekom nie.
Dié kritiek hou nie steek nie, want Rusland is en bly binne die wêreldpolitiek 'n moondheid van betekenis – nie in die minste nie deur sy yslike kernwapenarsenaal.
Al is China deesdae 'n belangriker rolspeler op die wêreldverhoog as Rusland, beteken dit wel nie dat daar nié met laasgenoemde gepraat moet word nie.
Inteendeel. Dit beteken eenvoudig dat China nie mag ontbreek op die lys van toekomstige Biden-gespreksgenote nie.
Dít is inderdaad die volgende wat moet gebeur: Biden en pres. Xi Jinping moet spoedig vergader sodat daar opnuut 'n verstandhouding tussen die VSA en China bereik kan word.